સ્વસ્થ રહેવું શરીરના સ્વભાવમાં જ નથી. સવારના સ્વસ્થ અને બપોરના સ્વસ્થ! આજે સ્વસ્થ તો કાલે અસ્વસ્થ અને યુવાવસ્થામાં સ્વસ્થ તો વૃદ્ધાવસ્થામાં અસ્વસ્થ! પણ આત્માને સ્વસ્થ રાખવા તમે રામના શરણે ચાલ્યા જાઓ. તમારી જાગૃતિ હોય તો તમારી આત્માની તમને સો ટકાની સફળતા મળીને જ રહે. અલબત્ત,શરીરની અસ્વસ્થતા તરત જ અનુભવાતી હોવાના કારણે બામના શરણે જવાનું સહજ જ મન થઇ જાય છે પણ આત્માની અસ્વસ્થતાનો અનુભવ ન થતો હોવાના કારણે રામના શરણે જવાનું મન એટલું સહજ થતું નથી એ હકીકત છે, છતાં આત્મા ખરેખર અસ્વસ્થ છે કે સ્વસ્થ, એ જાણવા માટે આટલું તપાસતા રહેવાની જરૂર છે. આપણા અત્યંત નજીકના સ્વજનો જેવા સદગુણો પ્રત્યે આપણને જો લગાવ ન હોય અને આપણા એક નંબરના દુશ્મનો જેવા દુર્ગુણો પ્રત્યે આપણને જો જબરજસ્ત લગાવ હોય તો નિશ્ચિત સમજી રાખવું કે આપણો આત્મા અસ્વસ્થ છે અને સ્વસ્થ થવા એણે રામના શરણે જવું આવશ્યક પણ છે અને અનિવાર્ય પણ છે. રામના શરણે જવા આપણે તૈયાર છીએ?